[[1]](#footnote-1)Informatīvais ziņojums

**“Par 2019.gada 16.maija *Euro* grupas un 2019.gada 17.maija Eiropas Savienības Ekonomisko un finanšu jautājumu padomes sanāksmēs izskatāmajiem jautājumiem”**

## Š.g. 16. un 17.maijā Briselē notiks Euro grupas (t.sk. paplašinātajā formātā) un Eiropas Savienības Ekonomisko un finanšu jautājumu padomes (ECOFIN) sanāksme.

## Euro grupā plānots pārrunāt aktuālākos ekonomikas un finanšu jautājumus. Tiek plānots runāt par makroekonomikas situāciju un politikas izaicinājumiem.

##

## Savukārt paplašinātajā Euro grupas formātā pārrunās šādu jautājumu: Budžeta instrumenta euro zonas konverģencei un konkurētspējai elementi – instrumenta finansēšana un pārvaldība.

## Attiecīgi ECOFIN plānots diskutēt par šādiem jautājumiem: Akcīzes nodokļi – politiskā vienošanās, Eiropas Komisijas priekšlikums par Ekonomikas un monetārās savienības (EMU) uzbūvi: tālākie soļi – Reformu atbalsta programmas regulējums – Politiskās debates, Starptautiskās sanāksmēs pārrunātās aktualitātes, Eiropas semestris 2019 – Padomes secinājumu pieņemšana un noslēgumā nākamā institucionālā cikla prioritātes – Prezidentūras informācija

*Izvērstāka informācija par Euro grupā plānotajām viedokļu apmaiņām par sekojošiem jautājumiem:*

**Makroekonomikas situācija un politikas izaicinājumi**

Saskaņā ar š.g. 30.aprīlī publicēto *Euro* grupas informatīvo ziņojumu par ekonomikas situāciju un nākotnes izaicinājumiem norādīts, ka izaugsme bija sasniegusi augstāko līmeni 2017.gadā, kad inflācija joprojām bija zema. Kaut arī nodarbinātība, patēriņš un zināmā mērā arī investīcijas ir saglabājušās pozitīvas, kopš 2018.gada otrās puses ir straujāk samazinājusies ražošana un eksports. Tajā pašā laikā *Eurostat* reālā IKP provizoriskais aprēķins š.g. 30.aprīlī liecina, ka *euro* zona 2019.gada pirmajā ceturksnī ir augusi par 0,4% (pretstatā 0,2% 2018.gada pēdējā ceturksnī). Riski, kas saistīti ar *Brexit* bez nosacījumiem un tirdzniecības spriedzes pastiprināšanos turpina saglabāties un izaugsmes prognozes ir balstītas uz tehniskiem pieņēmumiem, ka šie riski nākotnē izzudīs.

Monetārā politika joprojām ir atbilstoša un fiskālā situācija ir kļuvusi nedaudz ekspansīvāka, vienlaikus saglabājoties nevienmērīgam sadalījumam visā *euro* zonā. Valstu specifisko rekomendāciju īstenošana 2018.gadā parādīja turpmāku reformu īstenošanas tempu samazināšanos salīdzinājumā ar iepriekšējiem gadiem un dažos gadījumos pat atsevišķu reformu atgriešanu to sākotnējā stāvoklī.

2018.gada 14.decembrī *euro* zonas augstākā līmeņa sanāksme pilnvaroja *Euro* grupu turpināt darbu pie Ekonomikas un monetārās savienības (EMU) padziļināšanas un *euro* starptautiskās lomas nostiprināšanu.

Latvijā pēc straujā 4,8% kāpuma pērn, š.g. pirmajā ceturksnī ekonomikas izaugsme ir palēninājusies. IKP salīdzinājumā ar pagājušā gada attiecīgo ceturksni palielinājies vairs tikai par 2,8%. Salīdzinājumā ar iepriekšējo ceturksni, IKP pēc sezonāli izlīdzinātiem datiem ir samazinājies par 0,3%, kas ir pirmais kritums kopš 2015.gada ceturtā ceturkšņa.

**Latvijas nostāja *Euro* grupā**

**Latvija pieņem zināšanai** pausto informāciju.

*Izvērstāka informācija par paplašinātajā Euro grupā plānotajām viedokļu apmaiņām par sekojošiem jautājumiem:*

**Budžeta instrumenta *euro* zonas konverģencei un konkurētspējai elementi – instrumenta finansēšana un pārvaldība**

Sanāksmē tiek paredzēta diskusija par budžeta instrumenta *euro* zonas konverģencei un konkurētspējai (BICC) elementiem ar fokusu uz instrumenta finansēšanas modeli un pārvaldību.

2018.gada 14.decembra *Euro* samitā ES valstu un valdību līderi vienojās, ka instruments *euro* zonai būs daļa no ES vispārējā budžeta un par to lems nākamās Daudzgadu finanšu shēmas (DFS jeb MFF) ietvaros. Eiropas Komisija saredz vairākus instrumenta finansēšanas veidus:

* ES daudzgadu budžeta (MFF) ietvaros:
1. Finansējuma nodrošināšana tikai no ES vispārējā budžeta (Reformu atbalsta programma (RAP) jeb *euro* zonas daļa Reformu īstenošanas instrumentā (RDT));
2. RAP + brīvprātīgi ieguldījumi no dalītās pārvaldības programmām (Eiropas Strukturālie un investīciju jeb ESI fondi, no kuriem iespējamas brīvprātīgas pārdales (*transferi*) saskaņā ar fondus pārvaldošo Kopīgo noteikumu regulu (CPR));
* Papildus finansējums ārpus MFF (ārējie iezīmētie ieņēmumi):
1. ES budžets + RAP programmā tiek paredzēta iespēja mobilizēt papildu ieguldījumus, saglabājot iespēju slēgt starpvaldību līgumus nākotnē;
2. ES budžets + RAP programmā tiek paredzēta iespēja mobilizēt papildu ieguldījumus + jau noslēgts starpvaldību līgums.

Eiropas Komisijas skatījumā būtiskākais BICC pārvaldības aspekts ir tā stratēģiskais virziens. Stratēģiskais virziens būtu nosakāms, pamatojoties uz Līguma par ES darbību 175.3 pantā nostiprināto RAP regulu, a) ar atsauci uz Eiropas semestra *Euro* zonas rekomendācijām par nepieciešamajām reformām un investīcijām *Euro* zonas dalībvalstīs vai b) ar Padomes lēmumu (iesaistītas visas ES dalībvalstis) līdzīgi, kā notiek lēmumu pieņemšanas process makroekonomiskās nosacītības noteikšanai Kohēzijas politikā. Trešā opcija stratēģiskā virziena noteikšanai būtu, pamatojoties uz Līguma par ES darbību 136.pantu, c) ar atsevišķu, jaunu “jumta” regulējumu instrumentam. Savukārt, starpvaldību līgumā nevar noteikt instrumenta stratēģisko virzienu, jo tas kalpo vien, kā finansējuma mobilizēšanas nosacījumu rīks. Tādējādi BICC stratēģiskās vadlīnijas tiktu realizētas vienīgi Eiropas semestra ietvaros.

**Latvijas nostāja *Euro* grupā[[2]](#footnote-2)**

**Latvija ir atvērta diskusijām** par *budžeta instrumenta euro zonas konverģencei un konkurētspējai* elementiem un finansēšanas modeli.

Attiecībā uz budžeta instrumentu *euro* zonas konverģencei un konkurētspējai **Latvijai ir svarīgi** šādi nosacījumi:

1. *Budžeta instrumentam euro zonas konverģencei un konkurētspējai* jākalpo kā instrumentam, kas veicina strukturālo reformu, investīciju, konkurētspēju un atbildīgas fiskālās politikas īstenošanu dalībvalstīs.
2. *Budžeta instrumenta euro zonas konverģencei un konkurētspējai* izmantošanas nosacījumiem ir jābūt tādiem, kas visām valstīm nodrošina iespējas izmantot šo budžetu svarīgu projektu finansēšanai, bet mēs saredzam loģiku atbalstu primāri **vērst uz tām valstīm, kuru IKP uz vienu iedzīvotāju ir zemāks par ES vidējo**.
3. Investīciju vajadzību noteikšana ES dalībvalstīm jānodrošina Eiropas Komisijai iesaistot ES dalībvalstis un sadarbojoties ar tām, lai netiktu apdraudēta Eiropas semestra procesa efektivitāte, leģitimitāte un nacionālā atbildība (*national ownership*). Šajā kontekstā ir arī ļoti būtiski uzlabot divpusējo sarunu starp Eiropas Komisiju un ES dalībvalstīm efektivitāti un nodrošināt divpusējās sarunas gan ekspertu, gan politiskajā līmenī attiecīgajās ES dalībvalstīs.
4. Latvijai ir stingra pozīcija par Kohēzijas politikas aplokšņu saglabāšanu. Vērtējot potenciālo instrumenta finansēšanas modeli, uzskatām, ka nav jābalstās uz ESI fondu ieguldījumu, kā nozīmīgu instrumenta finansēšanas avotu, ņemot vērā to, ka šādas pārdales būs iespējama tikai un vienīgi pēc dalībvalsts brīvprātīgas iniciatīvas. Tāpat nesaskatām šādiem ieguldījumiem un pārvedumiem augstu pievienoto vērtību, jo jau šobrīd dalībvalstis īsteno reformas un koncentrē atbilstošas investīcijas Kohēzijas politikas ietvaros.

*Informācija par ECOFIN plānotajiem jautājumiem:*

**Akcīzes nodokļi –** *politiskā vienošanās*

ECOFIN sanāksmes laikā plānots panākt vispārēju pieeju par šādiem priekšlikumiem:

1. Padomes direktīvai, ar ko nosaka akcīzes nodokļa piemērošanas vispārēju režīmu (pārstrādāta redakcija);
2. Padomes Regulai, ar ko Padomes Regulu (ES) Nr. 389/2012 par administratīvu sadarbību akcīzes nodokļu jomā groza attiecībā uz elektroniskā reģistra saturu;
3. Padomes Direktīvai, ar ko groza Direktīvu 92/83/EEK par to, kā saskaņojams akcīzes nodoklis spirtam un alkoholiskajiem dzērieniem.

(1.) Padomes 2008.gada 16.decembra Direktīvā 2008/118/EK par akcīzes nodokļa piemērošanas vispārējo režīmu, ar ko atceļ Direktīvu 92/12/EEK (turpmāk – Direktīva 2008/118/EK) ir paredzēts vispārējs režīms akcīzes precēm, jo īpaši šādu preču ražošanai, uzglabāšanai un pārvietošanai starp dalībvalstīm. Direktīvas galvenais mērķis ir vienlaikus nodrošināt gan preču brīvu apriti, gan to, ka akcīzes preču patēriņa dalībvalstī tiek iekasēts atbilstošais nodoklis.

Eiropas Komisija savas Normatīvās atbilstības un izpildes (REFIT) programmas ietvaros ir veikusi Direktīvas 2008/118/EK izvērtējumu un 2017.gada 21.aprīlī ir iesniegusi ziņojumu Padomei un Eiropas Parlamentam par Padomes Direktīvas 2008/118/EK īstenošanu. Izvērtēšanas rezultāti lielā mērā tika atkārtoti Padomes secinājumos, kas tika pieņemti 2017.gada 5.decembrī. Eiropas Komisijas ziņojums un Padomes secinājumi liecināja par to, ka kopumā visi ir apmierināti ar Akcīzes preču pārvietošanas un kontroles sistēmas (EMCS) darbību, tomēr tika konstatētas vairākas jomas, kurās nepieciešami uzlabojumi. Galvenās izceltās jomas bija saistītas ar uzlabojumiem, lai saskaņotu akcīzes un muitas procedūras un patēriņam nodotu akcīzes preču pārvietošanas ES daļēju vai pilnīgu automatizēšanu.

Priekšlikumā tiek apskatītas vēl šādas papildu jomas:

* attiecībā uz nosūtītājiem, kuri veic patstāvīgu saimniecisko darbību un kuri vēlas akcīzes preces, kas nodotas patēriņam vienā dalībvalstī, nosūtīt tādām personām citā dalībvalstī, kuras neveic patstāvīgu saimniecisko darbību, radīt iespēju nosūtītājam izmantot nodokļa pārstāvi un galamērķa dalībvalsts kompetentajai iestādei nepieprasīt nodokļa pārstāvi;
* kopīgs risinājums attiecībā uz dabiskiem daļējiem zudumiem pārvietošanas laikā;
* atbrīvojuma sertifikāta automatizēšana un tā apstrāde akcīzes produktu pārvietošanai tādiem saņēmējiem, kuri ir atbrīvoti no akcīzes nodokļa samaksas;
* atbrīvojums no nodrošinājuma tādiem energoproduktiem, ko pārvieto pa cauruļvadiem.

Rumānijas prezidentūras sagatavotais kompromiss par Direktīvas 2008/118/EK priekšlikumu tika skatīts š.g. 12.marta ECOFIN sanāksmē, kuras laikā bija plānots panākt vispārēju pieeju par to, tomēr dalībvalstis nevarēja panākt vienošanos par kompromisa tekstu.

Šī brīža priekšlikuma neatrisinātais jautājums ir 32.pants, kas paredz nosacījumus par akcīzes preču iegādi, ko veic privātpersonas personīgai lietošanai un ko ieved no citas dalībvalsts. Prezidentūras sagatavotais priekšlikums par 32.panta papildināšanu ar 3a.punktu, dažām dalībvalstīm rada iebildumus un tās aicina sagaidīt Eiropas Komisijas pētījuma par akcīzes preču iegādi, ko veic privātpersonas personīgai lietošanai un ieved no citas dalībvalsts, rezultātus un tikai tad lemt par tālāku šī priekšlikuma virzību, savukārt, citas aktīvi atbalsta šā punkta iekļaušanu direktīvā jau tagad. 2019.gada 7.maija Augsta līmeņa darba grupas nodokļu jautājumos (HLWP) sanāksmē dalībvalstis joprojām nevarēja panākt vienprātību par nepieciešamību 32.pantu papildināt ar 3a.punktu.

(2.) Padomes 2012.gada 2.maija Regulā (ES) 389/2012 par administratīvu sadarbību akcīzes nodokļu jomā (turpmāk – Regula 389/2012/ES) ir paredzēts juridiskais pamats administratīvajai sadarbībai starp dalībvalstīm.

Šis priekšlikums tiek iesniegts kopā ar priekšlikumu Padomes direktīvai, ar ko nosaka akcīzes nodokļa piemērošanas vispārēju režīmu attiecībā uz Padomes Direktīvas XXX/EK V nodaļu. Tas attiecas uz tādu akcīzes preču pārvietošanas uzraudzības automatizēšanu, kas ir nodotas patēriņam vienā dalībvalstī un ko pārvieto uz citu dalībvalsti, lai šajā otrā dalībvalstī piegādātu komerciāliem mērķiem. Saskaņā ar jauno režīmu ekonomikas dalībnieki, kas pārvieto preces atbilstoši Direktīvas XXX/EK V nodaļai, būs jāreģistrē ekonomikas dalībnieku reģistrā, kas pašlaik attiecas tikai uz ekonomikas dalībniekiem (apstiprināts noliktavas turētājs, reģistrēts saņēmēja un reģistrēts nosūtītājs), kuri izmanto Direktīvas XXX/EK III un IV nodaļā paredzēto režīmu. Ar šo priekšlikumu minētā prasība tiek iestrādāta Regulā 389/2012/ES. Priekšlikums ir saistīts ar Padomes Direktīvas 2008/118/EK pārstrādāšanu.

Priekšlikuma mērķis ir ieviest pienākumu reģistrēt tos ekonomikas dalībniekus, kas pārvieto preces atbilstoši Direktīvas XXX/EK V nodaļas 2.iedaļai. Bez šā priekšlikuma nebūs iespējams pilnībā automatizēt patēriņam nodotu preču pārvietošanu ES. Dalībvalstīm nav principiālu iebildumu par regulas priekšlikumu.

(3.) Direktīvas 92/83/EEK mērķis ir atjaunināt noteikumus, kas reglamentē alkohola akcīzes nodokli ES, paver ceļu uz labāku uzņēmējdarbības vidi un samazina izmaksas mazajiem alkohola ražošanas uzņēmumiem.

Rumānijas prezidentūra veica Eiropas Komisijas priekšlikuma turpmāku tehnisko pārbaudi, kā arī sarunas par iespējamo kompromisu. Šīs diskusijas sākās Bulgārijas un Austrijas Prezidentūras laikā un notika Nodokļu jautājumu darba grupas (WPTQ) un Augsta līmeņa darba grupas nodokļu jautājumos (HLWP) līmenī.

Sarunu gaitā Rumānijas prezidentūra norādīja, ka, lai panāktu kompromisu, kas būtu pieņemams visām dalībvalstīm, būtu jāņem vērā dažādi apsvērumi, piemēram, veselības jautājumi un akcīzes nodokļa iekasēšana.

Direktīvas projektu skatīja š.g. 12.marta ECOFIN sanāksmē, kuras laikā bija plānots panākt vispārēju pieeju par to. Sanāksmē notika konstruktīvas debates, tomēr nevarēja panākt vienošanos par kompromisa tekstu. Līdz ar to tehniskais darbs tika turpināts, lai vēl Rumānijas prezidentūras laikā par direktīvas projekta kompromisu varētu panākt vispārēju vienošanos.

Iespējamie direktīvas projekta kompromisa varianti tika apspriesti Augsta līmeņa darba grupas nodokļu jomā (HLWP) sanāksmē, kas notika š.g. 7.maijā. Rumānijas prezidentūra pauž cerību, ka tagad tiks atrisināti delegāciju izvirzītie tehniskie jautājumi un ka dalībvalstis varētu apsvērt iespēju panākt vienošanos par šo jautājumu kompromisa vārdā, tostarp par galvenajiem jautājumiem, kas ir:

1) Atbrīvojums no akcīzes nodokļa vai samazinātas likmes piemērošana mājas apstākļos ražotajiem stiprajiem alkoholiskajiem dzērieniem (Direktīvas 92/83/EEK 22. panta 8.punkts);

2) Alternatīva metode vīna, citu raudzēto dzērienu un starpproduktu akcīzes nodokļa noteikšanai (Direktīvas 92/83 / EEK 23b pants).

**Latvijas nostāja ECOFIN padomē[[3]](#footnote-3)**

Attiecībā uz (1.) Padomes direktīvu, ar ko nosaka akcīzes nodokļa piemērošanas vispārēju režīmu (pārstrādāta redakcija) **Latvija kopumā atbalsta** direktīvas priekšlikumu skatīt šajā ECOFIN sanāksmē, bet vienlaikus atzīmē, ka lietderīgāk būtu sagaidīt Eiropas Komisijas pētījuma rezultātus par Direktīvas 32.pantu un tikai tad lemt par citās dalībvalstīs iegādāto akcīzes preču, ko privātpersonas ieved personīgai lietošanai, kvantitatīvo ierobežojumu sliekšņiem un akcīzes preču iegādes pierādīšanas nepieciešamību.

Attiecībā uz (2.) Priekšlikumu Padomes Regulai, ar ko Padomes Regulu (ES) Nr. 389/2012 par administratīvu sadarbību akcīzes nodokļu jomā groza attiecībā uz elektroniskā reģistra saturu **Latvija kopumā atbalsta** Rumānijas prezidentūras sagatavotā regulas priekšlikuma, kuras mērķis ir elektroniskā reģistra paplašināšana, iekļaujot tajā ekonomikas dalībniekus, kas pārvieto patēriņam nodotas akcīzes preces, lai nodrošinātu datorizētās sistēmas saskaņotu darbību un atvieglotu cīņu pret krāpšanu ES līmenī, izskatīšanu šajā ECOFIN sanāksmē.

 (3.) Latvija **atbalsta** **mērķi** pārskatīt Direktīvu 92/83/EEK un **kopumā atbalsta** direktīvas priekšlikumu skatīt šajā ECOFIN sanāksmē, bet vienlaikus atzīmē, ka Latvijai ir svarīgi sakārtot jautājumu par uztura bagātinātājiem, kas satur spirtu. Līdz ar to Latvija **var atbalstīt priekšlikumu, ja** **uztura bagātinātājiem (ekstraktiem, sīrupiem un uzlējumiem), kuri satur spirtu, var piemērot atbrīvojumu no akcīzes nodokļa** (27.panta 2.punkta f) apakšpunkts).Šajā produktu kategorijā ietilpst dažādu augu ekstrakti, sīrupi un uzlējumi veselības uzlabošanai (aknu darbības, gremošanas, sirds darbības un miega uzlabošanai, dabīgo organisma aizsargspēju veicināšanai, imunitātes stiprināšanai u.tml.)**,** taču tie neietilpst zāļu (medikamentu) kategorijā**.**

**Latvija atbalsta,** ka šobrīd piedāvātais **maksimālais iepakojuma tilpums ir 0,15 litri.**

**Latvijai svarīgi**, ka šāds akcīzes nodokļa atbrīvojums vispār tiek paredzēts, līdz ar to kompromisa vārdā varētu piekrist arī zemākam maksimālā iepakojuma tilpumam, bet ne zemākam kā 0,1 litrs.

**Eiropas Komisijas priekšlikums par Ekonomikas un monetārās savienības (EMU) uzbūvi: tālākie soļi – Reformu atbalsta programmas regulējums –** *Politiskās debates*

Paredzēts, ka Prezidentūra ierosinās diskusiju par Reformu atbalsta programmu. Saskaņā ar 2018.gada 31.maija Eiropas Komisijas priekšlikumu, Reformu atbalsta programma ietver trīs atsevišķus, bet savstarpēji papildinošus instrumentus - reformu īstenošanas instrumentu, tehniskā atbalsta instrumentu un konverģences mehānismu.[[4]](#footnote-4)

2018.gada 14.decembra *Euro* samita sanāksmē bija panākta vienošanās turpināt darbu *Euro* grupā līdz 2019.gada jūnijam, lai izveidotu struktūru, īstenošanas kārtību un grafiku budžeta instrumentam *euro* zonas dalībvalstu konverģencei un konkurētspējai (BICC). Šobrīd *Euro* grupa aktīvi darbojas šī budžeta instrumenta izstrādē, lai vienotos par instrumenta darbības pamatprincipiem, finansēšanas modeli, kā arī iespējamo pārvaldības mehānismu. RAP tika iezīmēts kā viens no instrumenta finansēšanas modeļa veidiem.

**Latvijas nostāja ECOFIN padomē**

**Latvija pieņem zināšanai** pausto informāciju.

1. **Latvija ir atvērta diskusijām** par *budžeta instrumenta euro zonas konverģencei un konkurētspējai* elementiem un finansēšanas modeli.
2. *Budžeta instrumentam euro zonas konverģencei un konkurētspējai* jākalpo kā instrumentam, kas veicina strukturālo reformu, investīciju, konkurētspēju un atbildīgas fiskālās politikas īstenošanu dalībvalstīs.
3. *Budžeta instrumenta euro zonas konverģencei un konkurētspējai* izmantošanas nosacījumiem ir jābūt tādiem, kas visām valstīm nodrošina iespējas izmantot šo budžetu svarīgu projektu finansēšanai, līdz ar to atbalstam primāri jābūt **vērstam uz tām valstīm, kuru IKP uz vienu iedzīvotāju ir zemāks par ES vidējo**.

**Dažādi – aktuālie tiesību aktu priekšlikumi –** *Prezidentūras informācija*

Prezidentūra informēs par aktuālākajiem tiesību aktu priekšlikumiem finanšu pakalpojumu jomā.

**Latvijas nostāja ECOFIN padomē**

**Latvija pieņem zināšanai** pausto informāciju.

**Starptautiskās sanāksmes**

Tiek plānots vērtēt vairākus jautājumus:

1. Rumānijas Prezidentūra un Eiropas Komisija informēs ministrus *par notikušo* finanšu ministru un centrālo banku vadītāju *G20 sanāksmi* un Starptautiskā Valūtas fonda un Pasaules Bankas *pavasara sanāksmi* š.g. aprīlī Vašingtonā (ASV).
2. Tiks apstiprināta *ES kopīgā nostāja*, gatavojoties finanšu ministru un centrālo banku vadītāju *G20 sanāksmei* š.g. jūnijā Fukuokā (Japānā).
3. *Digitālie nodokļi starptautiskā kontekstā - politiskā debate*

Ministri ir aicināti apmainīties ar viedokļiem par starptautiskajiem nodokļu uzlikšanas noteikumiem digitālajai uzņēmējdarbībai.

Par pamatu minētai diskusijai ir komisāra P.Moskovisī vēstule finanšu ministriem par apņemšanos turpināt š.g. 6.aprīļa neformālajā ECOFIN sanāksmē aizsākto diskusiju par notiekošo sadarbību starptautiskā kontekstā G20 un OECD līmenī. Tostarp, savā vēstulē komisārs min, ka ir sagatavots apkopojums, kas atspoguļo galvenos izaicinājumus tieši ES šajā starptautisko debašu kontekstā. P.Moskovisī uzsver, ka ir ļoti būtiski, lai starptautiskajās institūcijās panāktais risinājums nodokļu noteikumu izmaiņām iederētos dalībvalstīs un ES kopumā un būtu saderīgs ar ES iekšējā tirgus noteikumiem, kā arī, lai izmaiņas nodokļu noteikumos nodrošinātu stabilitāti un nodokļu noteiktību uzņēmējiem, mazinātu dubultās nodokļu aplikšanas riskus un nebūtu pārāk sarežģīti ieviešams. Savas vēstules nobeigumā P.Moskovisī informē, ka Eiropas Komisija ir gatava atbalstīt dalībvalstis, lai vienotos par ES koordinētas pozīcijas paušanu, ar mērķi starptautiskajās diskusijās nodrošināt tādu interešu aizstāvību, kas atbilst ES kopīgām interesēm un prasībām.

Vēstules pielikumā īsumā ir aprakstīta pašreizējā situācija, kad globalizācijas un jauno uzņēmējdarbības veidu, kas saistīti ar digitalizāciju, attīstības rezultātā ir radusies nepieciešamība pēc būtiskām starptautiska mēroga izmaiņām uzņēmējdarbības nodokļu sistēmā. Tiek atzīts, ka globāliem izaicinājumiem vislabāk arī derēs globāli risinājumi, un arī tas, ka risinājumiem starptautiskajā arēnā jābūt steidzamiem. Tomēr ir svarīgi, ka pieņemtie lēmumi starptautiskā līmenī nodrošina ES pamatnoteikumu saderīgumu un ir piemērojami gan dalībvalstīs atsevišķi, gan ES kopumā.

Dokumentā nosaukti galvenie principi, kas būtu jāievēro, lai ES uzņēmējdarbības nodokļu politika atbilstu 21.gs. izaicinājumiem. Pirmkārt, nosakot tiesības uzlikt nodokļus arī saistībā ar jaunajiem digitālās uzņēmējdarbības veidiem, kurus raksturo iespējas veikt uzņēmējdarbību, neesot peļņas gūšanas valstī, tādejādi nemaksājot tai pienākošos nodokļus. Otrkārt, nosakot pamatu nodokļu konkurencei un ierobežot peļņas pārvietošanu, piemēram uzņēmējdarbības veidos, kas saistīti ar augsti mobiliem ienākumiem, kā piemēram, ienākumiem, kas saistīti ar nemateriāliem aktīviem. Un, treškārt, nodrošinot vienkāršu un stabilu uzņēmējdarbības vidi un nepieļaujot izkropļojumus un nodokļu dubultu uzlikšanu.

Tā kā pašreiz notiek sarunas par starptautisko nodokļu noteikumu piemērošanu digitālās uzņēmējdarbības jomā OECD līmenī, un ir diskusijas par divu pīlāru[[5]](#footnote-5) pieeju, tad ES varētu pārņemt šo iniciatīvu elementus, lai modernizētu ES uzņēmējdarbības nodokļu sistēmu. Lai ieviestie elementi nodrošinātu pienesumu ES uzņēmējdarbības nodokļu sistēmai, būtu jāņem vērā arī vairāki priekšnoteikumi, kā, piemēram, ieņēmumu ietekmes izvērtējums, saderība ar ES noteikumiem, ieviešanas izmaksas un visaptveroša pieeja, kā arī ņemot vērā iesaistītās puses, piemēram, uzņēmējus un nodokļu maksātājus.

Saistībā ar to kā darbs būtu turpināms tālāk, dokumentā tiek uzsvērts, ka problēmas un uzlabojumi ES nevar tikt pieņemti izolēti, nepieciešama holistiska pieeja problēmu risināšanā. Arī reformu analīzei un ietekmes izvērtējumam ir jābūt izstrādātam Eiropas Komisijai sadarbībā ar dalībvalstīm.

Dokumenta nobeigumā tiek akcentēta nepieciešamība steidzami rīkoties arī ES līmenī, lai pārņemtu šīs starptautiski piedāvātās iespējas ES līmenī. Steidzamība pamatota ar OECD plāniem 2019.gada jūnijā informēt G20 par progresu un līdz 2020.gadam panākt saskaņotu risinājumu starptautisko nodokļu noteikumu izmaiņām. Tāpēc šī ECOFIN sanāksme ir iespēja pārrunāt veidu kādā ES varētu paust savu kopīgo pozīciju globālā līmenī un ietekmēt, lai galarezultāts būtu arī mūsu kopīgajās interesēs.

1. 2019.gada 13.aprīlī Pasaules Bankas un Starptautiskā Valūtas fonda Pavasara sēdes laikā pēc Somijas un Čīles finanšu ministru iniciatīvas tika izveidota Finanšu ministru koalīciju klimata pārmaiņu risināšanai[[6]](#footnote-6). Paredzēts, ka ECOFIN laikā Somijas delegācija sniegs informāciju *par pirmās Finanšu ministru klimata pārmaiņu koalīcijas sanāksmi*.

**Latvijas nostāja ECOFIN padomē**

1. un b) **Latvija pieņem zināšanai** pausto informāciju un **Latvija atbalsta** ES kopīgo nostāju.
2. **Latvija uzskata,** ka izmaiņām starptautiskajos nodokļu noteikumus un to risinājumam ir jābūt globāliem, un esošā sadarbība OECD līmenī ir pareizais lēmumu saskaņošanas un pieņemšanas forums. Globāliem izaicinājumiem nepieciešami globāli risinājumi, citādi pastāv risks, ka netiks sasniegts izmaiņu mērķis, ja tiktu pieņemti dažādi savstarpēji pretrunīgi nacionālie vai reģionālie regulējumi, kas varētu negatīvi ietekmēt uzņēmējdarbības vidi un radīt strīdus situācijas starp valstīm, kā arī dubultu nodokļu aplikšanas risku.

**Latvija uzskata,** ka būtu nepieciešams arī ES līmenī pārrunāt OECD piedāvātos risinājumus un izvērtēt to ieviešanas potenciālo ietekmi uz ES noteikumiem, kā arī iespēju robežās koordinēt un tuvināt dalībvalstu pozīcijas attiecībā uz piedāvātajiem risinājumiem. Nepieciešams nodrošināt arī atgriezenisko saiti ar OECD, gadījumā, ja kāds no risinājumiem nonāktu pretrunā ar ES iekšējā tirgus principiem, noteikumiem vai interesēm.

1. **Latvija pieņem zināšanai** informāciju par Finanšu ministru pirmā klimata pārmaiņu koalīcijas sanāksmi.

**Eiropas semestris 2019 -** *pieņemšana*

Sanāksmes laikā plānots apstiprināt ECOFIN Padomes secinājumus par Eiropas Komisijas Padziļinātajiem ES dalībvalstu pārskatiem (IDR - *In-Depth Reviews*) un 2018. gada ES Padomes valstu specifisko rekomendāciju izpildi, kas īsumā raksturojamas šādi:

* ECOFIN Padome pauž gandarījumu par ikgadējo valstu ziņojumu publicēšanu, tostarp par padziļinātajiem pārskatiem (IDR) saistībā ar makroekonomikas nelīdzsvarotības novēršanas procedūru (MIP), kurā analizēta katras dalībvalsts ekonomiskā politika un tiek uzraudzīts 2018. gada katras valsts specifisko rekomendāciju (CSR) īstenošanas progress. ECOFIN Padome atzinīgi vērtē Komisijas secinājumus par nelīdzsvarotības noteikšanu un smagumu.
* ECOFIN Padome piekrīt, ka visās 13 dalībvalstīs, kas analizētas IDR kontekstā (Bulgārija, Horvātija, Kipra, Francija, Vācija, Grieķija, Īrija, Itālija, Nīderlande, Portugāle, Rumānija, Spānija un Zviedrija), ir dažāda rakstura un pakāpes makroekonomiskās nelīdzsvarotības un smaguma pakāpes.
* tāpat ECOFIN Padome piekrīt Komisijas viedoklim, ka trīs dalībvalstīs (Kiprā, Grieķijā un Itālijā) pastāv pārmērīga nelīdzsvarotība.
* ECOFIN Padome norāda, ka lielākajā daļā neto debitoru valstu ir panākts liels progress, lai koriģētu tekošā konta deficītu, taču daudzās dalībvalstīs joprojām ir lieli ārējo parādu apjomi. Vienlaikus tiek atzīmēts, ka citām dalībvalstīm ir lieli tekošā konta pārpalikumi, kas joprojām ir noturīgi ar nelielām samazināšanās pazīmēm. Atkārtoti tiek uzsvērts, ka dalībvalstīm, kurām ir tekošā konta deficīts vai augsts ārējais parāds, būtu vēl papildus jācenšas uzlabot to konkurētspēju, t.sk., lai novērstu darbaspēka vienības izmaksu pārmērīgu pieaugumu. Dalībvalstīm, kurās ir liels tekošā konta pārpalikums, būtu jāturpina nostiprināt priekšnoteikumi algu pieauguma veicināšanai, vienlaikus ievērojot sociālo partneru lomu, kā arī jāturpina prioritāri īstenot pasākumus, kas veicina ieguldījumus, atbalsta iekšzemes pieprasījumu un izaugsmes potenciālu, tādējādi veicinot nesabalansētības mazināšanu.
* Kas attiecas uz 2018.gada ES Padomes valstu specifisko rekomendāciju izpildi, ECOFIN Padomes secinājumos tiek uzsvērts, ka daļa no ES Padomes valstu specifisko rekomendāciju izpildes prasa ilgāku laiku, un arī šo rekomendāciju izpildes rezultāts būs redzams tikai ilgtermiņā. ECOFIN Padome atzīst, ka progress ES Padomes valstu specifisko rekomendāciju izpildē ir tālu no ideālā, un tas arī atšķiras starp ES dalībvalstīm un politikas jomām.
* ECOFIN Padome uzsver, ka ir svarīgi pastiprināt reformu īstenošanu, ņemot vērā globālos riskus un lēnāku izaugsmi. Fiskālā politika ir jāīsteno atbilstoši Stabilitātes un izaugsmes pakta nosacījumiem. ECOFIN Padome atkārtoti uzsver, ka viens no šā brīža lielākajiem izaicinājumiem Eiropā ir lēns produktivitātes pieaugums, tāpēc atkārtoti aicina īstenot reformas un veicināt investīcijas augstākās kvalitātes izglītībā un apmācībā, lai veicinātu inovācijas, digitalizāciju un jauno tehnoloģiju izplatību.
* ECOFIN Padome pieņem zināšanai 2019.gada Ziņojumus par ES dalībvalstīm *(Country Reports)* un to koncentrēšanos uz investīciju problemātiku, kā arī Eiropas Komisijas plānus pastiprināt investīciju dimensiju 2019.gada ES Padomes valstu specifisko rekomendāciju kontekstā. ECOFIN Padome atbalsta Eiropas Komisijas analīzi, ka neliels progress ES dalībvalstīs bija sasniegts uzņēmējdarbības vides uzlabošanas jomā, bet nepietiekams progress bija sasniegts ar investīciju veicināšanu un izaugsmes potenciāla atraisīšanas jomā. Ņemot vērā augstākminēto, ECOFIN Padome atkārtoti uzsver nepieciešamību pastiprināt reformas ar mērķi novērst šķēršļus investīcijām, veicināt izaugsmes potenciālu, uzlabot institucionālo un uzņēmējdarbības vidi, kā arī stiprināt administratīvo efektivitāti un regulējuma kvalitāti. ECOFIN Padome arī uzskata, ka nepieciešams pastiprināt ES Vienoto tirgu, īstenojot reformas produktu un pakalpojumu tirgos, kā arī reformēt maksātnespējas procesu, palielinot to efektivitāti.
* ECOFIN Padome atbalsta centienus uzlabot situāciju banku sektorā un “slikto” kredītu *(non-performing loans)* apjoma stabilizāciju *Euro* zonas valstīs, taču atzīst, ka joprojām progress nav vienmērīgs, tāpēc aicina atsevišķos gadījumos rīkoties atbilstoši ES Padomes rīcības plānam. Tāpat ECOFIN Padome uzsver nepieciešamību turpināt finanšu sektora stabilitātes un monetārās politikas neatkarības nodrošināšanu.
* ECOFIN Padome atbalsta uzlabojumus darba tirgos, taču atzīmē, ka joprojām pastāv nopietni izaicinājumi, kas ir saistīti ar augstu bezdarba līmeni un ienākumu nevienlīdzību, kas ir augstāka par pirmskrīzes līmeni atsevišķajās ES dalībvalstīs. Tāpēc svarīgi pastiprināt centienus jauniešu bezdarba līmeņa mazināšanai un sieviešu līdzdalības līmeņa palielināšanai. Tāpat darba tirgum, sociālās aizsardzības un izglītības sistēmai jāpielāgojas globalizācijas, tehnoloģiska progresa un demogrāfisko pārmaiņu izraisītajiem izaicinājumiem. Šajā kontekstā ECOFIN Padome uzsver nepieciešamību nodrošināt efektīvus algas noteikšanas mehānismus saskaņā ar ES dalībvalstu un nozaru produktivitātes un bezdarba attīstību, ņemot vērā sociālo partneru lomu, kā arī darba tirgus institūciju spēju veicināt prasmju uzlabošanu, pārkvalifikāciju un efektīvu aktīvas nodarbinātības politikas pasākumu īstenošanu.
* ECOFIN Padome atbalsta Eiropas Sociālo tiesību pīlāra integrāciju Eiropas semestra procesā un Ziņojumos par ES dalībvalstīm *(Country Reports)* ar mērķi sekot līdzi nodarbinātības un sociālo rādītāju dinamikai, kas ļāva arī precīzāk saprast makroekonomisko nesabalansētību būtību un koncentrēties uz to mazināšanu, kā arī aktualizēt nepieciešamās ekonomikas politikas prioritātes.

**Latvijas nostāja ECOFIN padomē**

**Latvija kopumā piekrīt** ECOFIN Padomes secinājumiem **un pieņem tos zināšanai**.

**Dažādi – Nākamā institucionālā cikla prioritātes –** *Prezidentūras informācija*

Plānots, ka Rumānijas prezidentūra informēs ministrus par līdzšinējo diskusiju rezultātu attiecībā uz institucionālā cikla prioritātēm.

Š.g. 22.janvārī Rumānijas prezidentūra ierosināja neformālās diskusijas par ECOFIN prioritātēm nākamajam institucionālajam ciklam.

Š.g. 5.-6.aprīļa neformālā ECOFIN laikā diskusijās tika uzsvērts, ka ES saskaras un turpinās saskarties ar ekonomiskiem un ģeopolitiskiem izaicinājumiem, kas prasīs apņēmīgu rīcību gan nacionālā, gan ES līmenī.

Ņemot vērā minētos izaicinājumus, tika piedāvāts koncentrēties uz šādām prioritātēm – atbildīgas fiskālās un ekonomiskās politikas īstenošana, ES Ekonomikas un monetārās savienības (EMU) stiprināšana (īpašu uzmanību pievēršot Banku savienības un Kapitāla tirgu savienības izveides pabeigšanai, kā arī ar naudas atmazgāšanas problemātiku (AML) saistīto jautājumu risināšanai un *euro* starptautiskās lomas stiprināšanai), pirmās un otrās ekonomikas pārvaldības paketes regulējuma pārskatīšana, mikroekonomikā līmenī veicināt konverģenci pretim izturīgākām un elastīgākām ekonomiskajām struktūrām, strukturālo reformu īstenošana, investīciju veicināšana, kā arī ekonomiskās, sociālās un vides ilgtspējas kāpināšana.

Prezidentūra plāno iepazīstināt ministrus ar diskusiju apkopojumu, kas tiks nosūtīts vēstules formā Eiropadomes prezidentam D.Tuskam.

**Latvijas nostāja ECOFIN padomē**

**Latvija pieņem zināšanai** sanāksmē pausto informāciju.

**Latvija atbalsta** Hanzas grupas pausto prioritāšu akcentējumu, jo tas ievēro Latvijai svarīgos aspektus (t.i. SGP (Stabilitātes un izaugsmes pakta) ievērošana un AML (cīņa pret noziedzīgi iegūtu līdzekļu legalizēšanu) jautājumus).

**Vienlaicīgi Latvija** **piekrīt** izvērtējumam par gaidāmajiem izaicinājumiem un atbalsta izvirzītos prioritāros darbības virzienus nākamā ES institucionālā cikla laikā.

**Latvijas delegācija**

Delegācijas vadītājs formālajā un paplašinātajā *Euro* grupā:

 **Jānis Reirs**, finanšu ministrs

Delegācijas vadītājs ECOFIN:

 **Jānis Reirs**, finanšu ministrs

Delegācijas dalībnieki:

**Sanita Pavļuta-Deslandes**,pastāvīgā pārstāve, ārkārtējā un pilnvarotā vēstniece ES

 **Ints Dālderis,** ministra padomnieks

 **Baiba Bāne**, valsts sekretāre

**Līga Kļaviņa**, valsts sekretāres vietniece finanšu politikas jautājumos (dalība arī *Euro* grupās)

**Agnese Timofejeva**, Finanšu ministrijas Fiskālās politikas departamenta direktora vietniece, Ekonomisko un finanšu lietu nodaļas LR Pastāvīgajā pārstāvniecībā ES vadītāja

**Andis Kokenbergs**, Finanšu ministrijas nozares padomnieks LR Pastāvīgajā pārstāvniecībā ES

**Larijs Martinsons**, Finanšu ministrijas nozares padomnieks LR Pastāvīgajā pārstāvniecībā ES

**Linda Duntava**, Ekonomikas ministrijas nozares padomniece LR Pastāvīgajā pārstāvniecībā ES

**Antra Trenko**, Latvijas Bankas nozares padomniece LR Pastāvīgajā pārstāvniecībā ES

Finanšu ministrs J.Reirs

Sterinoviča

67083837, guna.sterinovica@fm.gov.lv

1. Deklasificēts saskaņā ar FM 21.12.2021. vēstuli Nr.13.7-13/12/6199 (reģ. Nr. 2021-DOC-3085) [↑](#footnote-ref-1)
2. Spēkā ir 2018.gada. 3.decembra Ministru kabineta sēdē apstiprinātā pozīcija Nr.4 “Par Ekonomikas un monetārās savienības padziļināšanas aspektiem – diskusija *Euro* grupā un *Euro* Samitā” [↑](#footnote-ref-2)
3. Spēkā ir MK 2019.gada 12.marta. sēdē apstiprinātā pozīcija Nr.1 “Par priekšlikumu Padomes Direktīvai, ar ko nosaka akcīzes nodokļa piemērošanas vispārēju režīmu (pārstrādāta redakcija), pozīcija Nr.1 “Par priekšlikumu Padomes Regulai, ar ko Padomes Regulu (ES) Nr. 389/2012 par administratīvu sadarbību akcīzes nodokļu jomā groza attiecībā uz elektroniskā reģistra saturu” un pozīcija Nr.2 “Par priekšlikumu Padomes Direktīvai, ar ko groza Direktīvu 92/83/EEK par to, kā saskaņojams akcīzes nodoklis spirtam un alkoholiskajiem dzērieniem”. Minētās pozīcijas ir saskaņotas ar Saeimas Eiropas lietu komisiju 2019.gada 8. un 14.martā. [↑](#footnote-ref-3)
4. Tiek paredzēta atsevišķa budžeta līnija ES budžetā 25 mljrd. *euro* apmērā tekošajās cenās (Reformu īstenošanas instruments *(Reform delivery tool)* 22 mljrd. *Euro (17mljrd euro eurozonas valstīm)*, Konverģences mehānisms 2,16 mljrd. *euro* un Tehniskā atbalsta instruments 0,84 mljrd*.  euro*). Programmas ietvaros tiks atbalstītas tās reformas, kas identificētas Eiropas semestra kontekstā. [↑](#footnote-ref-4)
5. I pīlārs -AK lietotāju dalības (*user participation*) priekšlikums piešķirs nodokļu uzlikšanas tiesības valstīm, kurās atrodas aktīvākie un lielākie lietotāji un aptver trīs digitālās uzņēmējdarbības veidus- soc.mediju platformas, meklētājus un tiešsaistes tirdzniecības vietas. ASV -Nemateriālo aktīvu (*The marketing intangibles*) priekšlikums balstās uz pieņēmumu, ka ir nozīmīga funkcionāla sasaiste starp nemateriāliem aktīviem un tirgus jurisdikciju, aptvers visu, ne tikai digitālo uzņēmējdarbību. G24 valstu priekšlikums-Nozīmīgas ekonomiskās klātbūtnes priekšlikums balstās uz nodokļu uzlikšanas vietas noteikšanu digitālās uzņēmējdarbības variantā par pamatu ņemot vairākus šim biznesa veidam raksturojošas pazīmes, piemēram, maksājumi vietējā valūtā, datu ieguve, digitālā satura apjoms utt.). II pīlārs ir Vācijas un Francijas priekšlikums, kas vairāk risina tās problēmas, kas nav atrisinātas ar BEPS rīcības plāna pasākumiem, piemēram, ienākuma iekļaušanas noteikumi, ja ienākumam tās rezidences valstī ir piemērota zema efektīvā nodokļa likme. [↑](#footnote-ref-5)
6. Koalīcijai ir pievienojušās šādas valstis: *Austrija, Čīle, Kolumbija, Kostarika, Kotdivuāra, Dānija, Ekvadora, Somija, Francija, Fidži, Vācija, Gvatemala, Islande, Īrija, Kenija, luksemburga, Māršalu salas, Meksika Nīderlande, Nigērija, Norvēģija, Filipīnas, Spānija, Zviedrija, Uganda un Apvienotā Karaliste.* [↑](#footnote-ref-6)